《十四夜月下微醺仿邵尧夫首尾吟》
明代·孙一元

薄晚微醺对月圆，此时意象独能传。皇王有用从千古，鱼鸟无言共一天。

好句忽成幽径里，春风初到野梅边。襟怀老大元无事，薄晚微醺对月圆。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。